વાણીજ્યની બાબતોમાં પ્રવીણ એવા મિથુન રાશિના જાતકોને વર્ષ દરમ્યાન નોકરી અને કાર્યવિષયક બાબતોમાં સતત પ્રગતિ થતી રહેશે. આ વર્ષ દરમ્યાન તમારો વ્યવસાય બિલકુલ નવીન રીતે પ્રગતિ કરી શકે. ભાગીદારી કે કોઈની મદદ વગર તમે સ્વયં પ્રગતિ માટે મક્કમ બનો તેવું બની શકે. યુવાનોને આ વર્ષ દરમ્યાન નવી નોકરીની ઉજ્જવળ તકો છે. આ બધું છઠા ભાવે રહેલા ગુરુ મહારાજને આભારી છે, મિથુન લગ્નમાં ગુરુ છઠે અને કેન્દ્રથી બહારના સ્થાનોમાં શુભ કહી શકાય. વર્ષ દરમ્યાન શનિ મહારાજ સપ્તમ ભાવે રહીને સંબંધોમાં એક બંધન લાવી શકે છે. લગ્ન બાબતે રાહ જોતા જાતકો માટે આ વર્ષ દરમ્યાન નિર્ણય લેવામાં મન ડગ્યા કરે તેવું બને. લગ્નજીવન પર વધુ ધ્યાન આપવું જરૂરી રહેશે, જે તમારા કાર્ય અને અંગત જીવન વચ્ચે સંતુલન કરશે.